জাতির জনক বঙ্গবন্ধু শেখ মুজিবুর রহমান-এর ৭ই মার্চের ঐতিহাসিক ভাষণ

(ভাষণে গোপালগঞ্জ জেলার আঞ্চলিক বাঙলা ভাষায় বহু শব্দের উচ্চারণ করা হয়েছে। ব্র্যাকেটের পূর্বের শব্দ আঞ্চলিক বাঙলা ভাষায় উচ্চারিত বিধায় সেভাবেই লেখা হয়েছে। ব্র্যাকেটে প্রমিত বাঙলা উচ্চারণ দেওয়া হয়েছে।)

ভাইয়েরা আমার; আজ, দুঃখ ভারাক্রান্ত মন নিয়ে আপনাদের সামনে হাজির হয়েছি। 
আপনারা সবই জানেন এবং বোঝেন।
আমরা আমাদের জীবন দিয়ে চেষ্টা করেছি।
কিন্তু দুঃখের বিষয়, আজ ঢাকা, চট্টগ্রাম-খুলনা-রাজশাহী-রংপুরে; আমার ভাইয়ের রক্তে রাজপথ রঞ্জিত হয়েছে।

আজ, বাংলার মানুষ মুক্তি চায়; বাংলার মানুষ বাঁচতে চায়; বাংলার মানুষ তারা আর্ত-অধিকার চায়। কি অন্যায় করেছিলাম? নির্বাচনের পরে, বাংলাদেশের মানুষ, সম্পূর্ণভাবে আমাকে আওয়ামী লীগকে ভোট দেন। আমাদের ন্যাশনাল এসেম্বলী বসবে, আমরা সেখানে শাসনতন্ত্র তৈয়ার করবো এবং এই দেশকে আমরা গড়ে তোলবো, এদেশের মানুষ অর্থনৈতিক, রাজনৈতিক ও সাংস্কৃতিক মুক্তি পাবে। কিন্তু দুঃখের বিষয়, আজ দুঃখের সঙ্গে বলতে হয়, তেইশ বৎসরের করুণ ইতিহাস, বাংলার অত্যাচারের, বাংলার মানুষের রক্তের ইতিহাস। তেইশ বৎসরের ইতিহাস, মুমূর্ষ (মুমূর্ষু) নর-নারীর আর্তনাদের ইতিহাস; বাঙলার ইতিহাস এদেশের মানুষের রক্ত দিয়ে রাজপথ রঞ্জিত করার ইতিহাস। উন্নিশ-শো বাওয়োন্ন (উনিশ-শ বায়ান্ন) সালে রক্ত দিয়েছি। উন্নিশ-শো (উনিশ-শ) চুয়ান্ন সালে নির্বাচনে জয়লাভ করেও আমরা গদিতে বসতে পারি নাই। উন্নিশ-শো আঠান্ন (উনিশ-শ আটান্ন) সালে আইয়ুব খান 'মার্শাল ল’ জারি করে দশ বচ্ছর (বৎসর) পর্যন্ত আমাদের গোলাম করে রেখেছে। উন্নিশ-শো ষাষট্টি (উনিশ-শ ছেছট্টি) সালে ছয় দফার আন্দোলনে সাতই (সাত-ই) জুনে আমার ছেলেদের গুলি করে হত্যা করা হয়েছে। উন্নিশ-শো (উনিশ-শ) উনসত্তর এর আন্দোলনে আইয়ুব খানের পতন হওয়ার পর যখন ইয়াহিয়া খান সাহেব সরকার নিলেন, তিনি বললেন, দেশে শাসনতন্ত্র দেবেন, গণতন্ত্র দেবেন। আমরা মেনে নিলাম।

তারপরে অনেক ইতিহাস হয়ে গেল, নির্বাচন হলো। আপনারা জানেন। দোষ কি আমাদের? আজকে তিনি; আমি প্রেসিডেন্ট ইয়াহিয়া খান সাহেবের সঙ্গে দেখা করেছি। আপনারা জানেন আলাপ-আলোচনা করেছি। আমি, পাক শুধু বাংলার নয়, পাকিস্তানের মেজরিটি পার্টির নেতা হিসাবে তাকে অনুরোধ করলাম, পনারোই (পনেরো-ই) ফেব্রুয়ারি তারিখে আপনি; জাতীয় পরিষদে অধিবেশন দেন। তিনি আমার কথা রাখলেন না। তিনি রাখলেন ভুট্টো সাহেবের কথা। তিনি বললেন, প্রথম সপ্তাহে মার্চ মাসে হবে। তিনি মাইনা (মেনে) নিলেন।

আমরা বললাম, ঠিক আছে, আমরা এসেম্বলীতে বসবো। আমরা আলোচ-আলোচনা করব। আমি বললাম, বক্তৃতার মধ্যে, এসেম্বলীর মধ্যে আলোচনা করবো; এমনকি আমি এ পর্যন্ত বললাম, যদি কেউ ন্যায্যো (ন্যায্য) কথা বলে, আমরা সংখ্যায় বেশি হলেও, একজন যদিও সে হয়, তার ন্যায্যো (ন্যায্য) কথা আমরা মেনে নেব।

জনাব ভুট্টো সাহেব এখানে এসেছিলেন, আলোচনা করলেন। বলে গেলেন, যে আলোচনার দরজা বন্ধ না, আরও আলোচনা হবে। তারপরে অন্যান্য নেতৃবৃন্দদের সঙ্গে আলাপ করলাম, আমি বললাম আপনারা আসুন বসি, আমরা আলাপ করে শাসনতন্ত্র তৈয়ার (তৈরি) করি। তিনি বললেন, পশ্চিম পাকিস্তানের মেম্বাররা যদি এখানে আসে, তাহলে কসাইখানা হবে এসেম্বলী। যদি কেউ এসেম্বলীতে আসে তাহলে পেশোয়ার থেকে করাচী পর্যন্ত দোকান জোর করে বন্ধ করা হবে। তিনি বললেন, যে যাবে তাকে ছন্ন-ছাড় করা হবে। তারপরেও যদি কেউ আসে তাকে মেরে ফেলে দেওয়া হবে। আমি বললাম, এসেম্বলী চলবে। তারপর হঠাৎ এক তারিখে এসেম্বলী বন্ধ করে দেওয়া হলো।

ইয়েহিয়া (ইয়াহিয়া) খান সাহেব প্রেসিডেন্ট হিসাবে এসেম্বলী ডেকেছিলেন। আমি বললাম যে, আমি যাবো। ভুট্টো সাহেব বললেন, তিনি যাবেন না। পোয়ত্রিশ (পয়ত্রিশ) জন সদস্য পশ্চিম পাকিস্তান থেকে এখানে আসলেন। তারপরে হঠাৎ বোন্ধ (বন্ধ) করে দেওয়া হলো। দোষ দেওয়া হলো বাংলার মানুষকে, দোষ দেওয়া হলো আমাকে। বোন্ধ (বন্ধ) করে দেওয়ার পরে এদেশের মানুষ প্রতিবাদমুখর হয়ে ওঠলো (উঠল)।

আমি বললাম, শান্তিপূর্ণভাবে আপনারা হরতাল পালন করেন। আমি বললাম, আপনারা কল-কারখানা সব কিছু বন্ধো (বন্ধ) করে দেন। জনগণ সাড়া দিল। আপন ইচ্ছায় জনগণ রাস্তায় বেরিয়ে পড়ল। তারা শান্তিপূর্ণভাবে সংগ্রাম চালিয়ে যাওয়ার জন্য স্থির প্রতিজ্ঞবদ্ধ হলো।

কি পেলাম আমরা? যে আমার পয়সা দিয়ে অস্ত্র কিনেছি, বহিঃশত্রুর আক্রমণ থেকে দেশকে রক্ষা করার জন্য, আজ সেই অস্ত্র ব্যবহার হচ্ছে, আমার দেশের গরীব-দুঃখ্খী নিরস্ত্র মানুষের বিরুদ্ধে, তার বুকের উপরে হচ্ছে গুলী। আমরা পাকিস্তানের সংখ্যাগুরু। আমরা পাকিস্তানের সংখ্যাগুরু। আমরা বাঙালিরা যখনই ক্ষমতায় যাবার চেষ্টা করেছি, যখনই এদেশের মালিক হবার চেষ্টা করেছি, তখনই তারা আমাদের উপর ঝাঁপিয়ে পড়েছেন। আপনারা আমাদের ভাই। এই বাংলায় যারা আছে তারা আমাদের ভাই। আমি বলেছি তাদের কাছে এ কথা। যে আপনারা কেন আপনার ভাইয়ের বুকে গুলী মারবেন? আপনাদের রাখা হয়েছে যদি বহিঃশত্রু আক্রমণ করে তার থেকে দেশটাকে রক্ষা করার জন্য। তাই অনুরোধ করছি আমার বুকের উপর গুলি চালাবার চেষ্টা করবেন না। তারপরে উনি বললেন, যে আমার নামে বলেছেন আমি নাকি বলেছ-স্বীকার করেছি যে দশই (দশ-ই) তারিখে রাউন্ড টেবল (টেবিল) কনফারেন্স হবে। আমি উনাকে একথা বলে দেবার চাই আমি তাকে তা বলি নাই। আমি তো অনেক আগেই বলেছি টেলিফোনে আমার সঙ্গে তার কথা হয়। তাকে আমি বলেছিলাম, যে কিসের আর.টি.সি? কার সঙ্গে বসবো? যারা আমার মানুষের বুকের রক্ত নিয়েছে তাদের সঙ্গে বসবো? জনাব ইয়াহিয়া খান সাহেব, আপনি পাকিস্তানের প্রেসিডেন্ট, দেখে যান, ঢাকায় আসেন, কিভাবে আমার গরীবের উপরে, আমার বাংলার মানুষের ও (ওই) বুকের উপরে গুলী করা হয়েছে? কি করে আমার মায়ের কোল খালি করা হয়েছে? কি করে মানুষকে হত্যা করা হয়েছে? আপনি আসুন, দেখুন, বিচার করুন। তারপরে আপনি ঠিক করুন আমি এই কথা বলেছিলাম। তারপরে হঠাৎ আমার সঙ্গে পরামর্শ না করে বা আমাদের সঙ্গে আলোচনা না করে, পাঁচ ঘণ্টা গোপনে বৈঠক করে, যে বক্তৃতা তিনি করেছেন, এবং যে বক্তৃতা করে এসেম্বলী করেছেন, সমস্ত দোষ তিনি আমার উপরে দিয়েছেন, বাংলার মানুষের উপরে দিয়েছেন।

আমি পরিষ্কার মিটিংয়ে বলেছি, "যে এবারের সংগ্রাম, আমার মুক্তির সংগ্রাম। এবারের সংগ্রাম, স্বাধীনতার সংগ্রাম"।

ভাইয়েরা আমার,

পঁচিশ তারিখে এসেম্বলী কল করেছে। রক্তের দাগ শুকায় নাই। আমি দশ তারিখে এসে বলে দিয়েছি যে, ওই শহীদের রক্তের উপর দিয়ে পাড়া দিয়ে আর.টি.সিতে মজিবর রহমান যোগদান করতে পারে না। এসেম্বলী কল করেছেন। আমার দাবি মানতে হবে, প্রথম: সামরিক আইন মার্শাল ল’ উইথড্র করতে হবে। সমস্ত সামরিক বাহিনীর লোকদের ব্যারাকে ফেরত নিতে হবে। যেভাবে হত্যা করা হয়েছে, তার তদন্ত করতে হবে। আর; জনগণের প্রতিনিধির কাছে ক্ষমতা হস্তান্তর করতে হবে। তারপরে বিবেচনা করে দেখবো, আমরা এসেম্বলীতে বসতে পারবো কি পারবো না। এর পূর্বে, এর পুর্বে এসেম্বলীতে বসা, আমরা এসেম্বলীতে বসতে আমরা পারি না। জনগন সে অধিকার আমাকে দেয় নাই।

ভাইয়েরা আমার,

তোমরা আমার উপর বিশ্বাস আছে? আমি, আমি প্রধানমন্ত্রিত্ব চাই না। আমরা এদেশের মানুষের অধিকার চাই। আমি পরিষ্কার অক্ষরে বলে দেবার চাই যে, আইজ (আজ) থেকে এই বাংলাদেশে কোর্ট-কাচারি, আদালত- ফৈজদারি (ফৌজদারি), শিক্ষা প্রতিষ্ঠান অনির্দিষ্টকালের জন্য বোন্ধ (বন্ধ) থাকবে। গরীবের যাতে কষ্ট না হয়, যাতে আমার মানুষ কষ্ট না করে, সেই জন্য সমস্ত অন্যন্য (অন্যান্য) জিনিসগুলো আছে সেগুলোর হরতাল কাইল (কাল) থেকে চলবে না। রিকশা, ঘোড়ার গাড়ি চলবে, রেল চলবে, লঞ্চ চলবে শুদু (শুধু) , সেগ্রেটাটারিয়েট (সেক্রেটারিয়েট), সুপ্রিম কোওর্ট (কোর্ট), হাই কোওর্ট (কোর্ট), জওজ কোওর্ট (জজ কোর্ট), সেমিগভারমেন্ট (সেমিগভর্ণমেণ্ট) দপ্তরগুলো, ওয়াপদা কোন কিছু চলবে না।

আঠাইশ তারিখে কর্মচারীরা যায়া (যেয়ে) বেতন নিয়ে আসবেন। এর পরে, যদি বেতন দেওয়া না হয়, আর যদি একটা গুলী চলে, আর যদি আমার লোক্কের (লোকদের) উপর হত্যা করা হয়, তোমাদের উপর কাছে আমার অনুরোধ রইল, প্রত্যেক ঘরে ঘরে দুর্গ গড়ে তোল। তোমাদের যা কিছু আছে তাই নিয়ে শত্রুর মুকাবেলা (মোকাবেলা)করতে হবে, এবং জীবনের তরে রাস্তাঘাট যা যা আছে সব কিছু, আমি যদি হুকুম দিবার নাও পারি, তোমরা বন্ধ করে দেবে। আমরা ভাতে মারবো, আমরা পানিতে মারবো। তোমরা আমার ভাই, তোমরা ব্যারাকে থাকো, কেউ তোমাদের কিছু বলবে না। কিন্তু আর আমার বুকের উপর গুলী চালাবার চেষ্টা করো না। ভাল হবে না। সাত কোটি মানুষকে দাবায়ে রাখতে পারবা না। আমরা যখন মরতে শিখেছি, তখন কেউ আমাদের দোমাতে (দমাতে) পারবে না।

আর যে সমস্ত লোক শহীদ হয়েছে, আঘাতপ্রাপ্ত হয়েছে, আমরা আওয়ামী লীগের থেকে যদ্দুর (যতদুর) পারি তাদের সাহায্য করতে চেষ্টা করবো। যারা পারেন আমার রিলিফ কমিটিতে সামান্য টাকা পয়সা পৌঁছিয়ে দেবেন। আর এই সাতদিন হরতালে যে সমস্ত শ্রমিক ভাইরা যোগদান করেছেন, প্রেত্যেকটাই (প্রত্যেকটা) শিল্পের মালিক তাদের বেতন পৌঁছায়ে দেবেন। সরকারি কর্মচারীদের বলি, আমি যা বলি তা মানতে হবে। যে পর্যন্ত আমার এই দেশের মুক্তি না হবে খাজনা-ট্যাক্স বোন্ধ (বন্ধ) করে দেওয়া হলো, কেউ দেবে না। শোনেন মনে রাখবেন, শত্রুবাহিনী ঢুকেছে, নিজেদের মধ্যে আত্মকলহ সৃষ্টি করবে, লুটতরাজ করবে। এই বাংলায় হিন্দু-মুসলমান, বাঙালি-ননবাঙালি যারা আছে তারা আমাদের ভাই। তাদের রক্ষার দায়িত্ব আপনাদের উপরে। আমাদের যেন বদনাম না হয়। মনে রাখবেন রেডিও টেলিভিশনের কর্মচারীরা, যদি রেডিওতে আমাদের কথা না শোনে, তাহলে কোন বাঙালি রেডিও স্টেশনে যাবেন না। যদি টেলিভিশন আমাদের নিউজ না দেয়, কোন বাঙালি টেলিভিশনে যাবেন না। দুই ঘণ্টা ব্যাংক খোলা থাকবে যাতে মানুষ তাদের মায়না (মাইনে বা বেতন) পত্র নিবার পারে। কিন্তু পূর্ববাংলা থেকে পশ্চিম পাকিস্তানে এক পয়সাও চালান হতে পারবে না। টেলিফোন-টেলিগ্রাম আমাদের এই পূর্ববাংলায় চলবে এবং বিদেশের সঙ্গে নিউজ পাঠাতে চালাবেন। কিন্তু যদি এদেশের মানুষকে খতম করার চেষ্টা করা হয়, বাঙালিরা বুঝে শুনে কাজ করবেন। তবে আমি অনুরোধ করছি আপনারা আমাদের ভাই। আপনারা দেশকে একেবারে জাহান্নামে ধ্বংস করে দিয়েন না। জীবনে আর কোনোদিন আপনাদের মুখ দেখাদেখি হবে না। যদিও আমরা শান্তিপূর্ণভাবে আমাদের ফয়সালা করতে পারি তাহলে অন্তত পক্ষে ভাই-ভাই হিসাবে বাস করার সম্ভাবনা আছে। সেই জন্য আপনাদের অনুরোধ করছি আমার এই দেশে মিলিটারি শাসন চালাবার চেষ্টা আর করবেন না। দ্বিতীয় কথা: প্রত্যেক গ্রামে, প্রত্যেক মহল্লায়, প্রত্যেক ইউনিয়নে, প্রত্যেক সাব-ডিভিশনে আওয়ামী লীগের নেতৃত্বে সংগ্রাম পরিষদ গড়ে তোল এবং তোমাদের যা কিছু আছে তাই নিয়ে প্রস্তুত থাকো। মনে রাখবা, "রক্ত যখন দিয়েছি, রক্ত আরো দেবো। এ দেশের মানুষকে মুক্ত করে ছাড়বো ইনশাল্লাহ (ইনশাআল্লাহ)"। "এবারের সংগ্রাম আমাদের মুক্তির সংগ্রাম, এবারের সংগ্রাম স্বাধীনতার সংগ্রাম"। "জয় বাংলা"। আপনারা আমার উপরে বিশ্বাস নিশ্চয়ই রাখেন। জীবনে আমার রক্তের বিনিময়েও আপনাদের সঙ্গে বেইমানি করি নাই। প্রধানমন্ত্রিত্ব দিয়েও আমাকে নিতে পারে নাই। ফাঁসিকাষ্ঠে আসামি দিয়েও আমাকে নিতে পারে নাই। যে রক্ত দিয়ে আপনারা আমায় একদিন জেলের থেকে বার (বের) করে নিয়ে এসেছিলেন, এই রেসকোর্স ময়দানে আমি বলেছিলাম, আমার রক্ত দিয়ে আমি রক্তের প্র আমার রক্তের ঋণ শোধ করব মনে আছে? আমি রক্ত দেবার জন্য প্রস্তুত। আমাদের মিটিং এইখানেই শেষ। আসসলা-মলাইকুম (আস-সালামু আলাইকুম)।

1. ↑  "শেখ মুজিবুর রহমানের ৭ই মার্চের ঐতিহাসিক ভাষণ | 7th March speech of SHEIKH MUJIBUR RAHMAN"।